કોલંબો: ભારત અને શ્રીલંકા વચ્ચે આજથી કોલંબોમાં ત્રણ ટેસ્ટ મેચોની શ્રેણીની બીજી ટેસ્ટ મેચ શરૂ થઇ રહી છે. પ્રથમ ટેસ્ટમાં નાટયાત્મકરીતે જીતની બાજી અંતે ૬૩ રને ગુમાવી દીધા બાદ કેપ્ટન વિરાટ કોહલીના નેતૃત્વમાં ભારતીય ટીમ પર દબાણ વધી રહ્યુ છે. આ ટેસ્ટ મેચ જીતવા માટે ભારત પર ભારે દબાણ છે. જ્યારે બીજી બાજુ શ્રીલંકા પ્રથમ ટેસ્ટ મેચ જીતી ગયા બાદ આ ટેસ્ટ મેચ જીતીને શ્રેણી ૨-૦થી જીતી લેવા ઉત્સુક છે. ભારતીય ટીમ સામે ઓપનિંગને લઇને મોટી સમસ્યા પ્રવર્તી રહી છે. કારણ કે ઓપનિંગ બેટ્સમેન શિખર ધવન બાકીની મેચોમાં રમનાર નથી. બીજી બાજુ મુરલી વિજય પણ સંપૂર્ણપણે ફિટ નથી. બીજી બાજુ શ્રીલંકા ઘરઆંગણે ભવ્ય દેખાવ કરવા માટે તૈયાર છે. બન્ને ટીમો સંતુલિત હોવાથી શ્રેણી રોમાંચક બની શકે છે. ભારતે શ્રીલંકામાં ટેસ્ટ શ્રેણી છેલ્લા ૨૨ વર્ષથી જીતી નથી. જેથી પ્રથમ ટેસ્ટ ગુમાવી દીધા બાદ આ મેચ જીતીને તે આશા જીવંત રાખી શકે છે.